Avebury
Store norske leksikon,Historie,Arkeologi,Europeisk arkeologi
Avebury er en landsby i Wiltshire, England, ved Marlborough Downs, som er kjent for omfattende megalittiske byggverk, «henge monuments», de største av sin sort i Europa.
De er bygd i flere perioder i neolittisk tid, av svære steinblokker, opptil 5 meter høye og besto opprinnelig av tre steinkretser med større monolitter i sentrum. Senere ble disse omgitt av en større krets av mer enn 100 steinblokker og omtrent 450 meter i diameter, utvendig beskyttet av en jordvoll og en dyp grøft. Fra den sørligste inngangen gjennom vollen går det ut en 1,5 kilometer lang allé av parvist oppstilte blokker til et mindre, sirkelformet anlegg av stein og tømmer (The Sanctuary).Tolkingen av anleggene er usikker, men de antas å ha vært sentrum for religiøs kultus; ved flere av steinene er det funnet gravsteder som er samtidige med oppførelsen. Anleggene er nå meget ødelagt av den moderne bebyggelsen. Avebury står på UNESCOs verdensarvliste. Les mer i Store norske leksikon Stonehenge megalittiske byggverk neolittisk tid arkeologi Englands forhistorie